จังหวัดประจวบคีรีขันธ์ และ 7 จังหวัดภาคใต้ เฝ้าระวังน้ำท่วมฉับพลัน น้ำป่าไหลหลาก น้ำท่วมขัง คลื่นลมแรง 25–28 กุมภาพันธ์นี้
กรมป้องกันและบรรเทาสาธารณภัย (ปภ.) รายงานว่า จากการติดตามสภาวะอากาศกับกรมอุตุนิยมวิทยา แจ้งว่า ช่วงวันที่ 25-28 กุมภาพันธ์นี้ มรสุมตะวันออกเฉียงเหนือที่พัดปกคลุมอ่าวไทยและภาคใต้ มีกำลังแรงขึ้น ทำให้บริเวณภาคใต้มีฝนเพิ่มขึ้นและมีฝนตกหนักบางพื้นที่จึงได้ประสานจังหวัดประจวบคีรีขันธ์ และ 7 จังหวัดภาคใต้  ได้แก่ ชุมพร สุราษฎร์ธานี นครศรีธรรมราช สงขลา ปัตตานี ยะลา และนราธิวาส เฝ้าระวังน้ำท่วมฉับพลัน น้ำป่าไหลหลาก น้ำท่วมขังและคลื่นลมแรง โดยให้เตรียมพร้อมรับมือสถานการณ์ภัยอย่างใกล้ชิด โดยเฉพาะพื้นที่ที่มีฝนตกหนัก หรือฝนตกสะสมมากกว่า 90 มิลลิเมตร ในช่วงเวลา 24 ชั่วโมง หรือพื้นที่เสี่ยงที่เคยเกิดน้ำท่วมเป็นประจำ โดยให้จัดชุดเผชิญสถานการณ์วิกฤต (ERT) และนำเครื่องมือเครื่องจักรกลด้านสาธารณภัยเข้าประจำจุดเสี่ยงอันตรายและพื้นที่เสี่ยงภัยเพื่อให้พร้อมเผชิญเหตุ และช่วยเหลือประชาชนทันทีตลอด 24 ชั่วโมง นอกจากนี้ ขอให้ประชาชน ติดตามสถานการณ์น้ำ พยากรณ์อากาศและปฏิบัติตามประกาศเตือนภัยอย่างเคร่งครัด